Presidenti Bush dhe rivali i tij Kerry i rikthehen fushatës pas debatit - 2004-10-01
Dy kandidatët presidencialë thonë se kanë dalë fitimtarë në debatin e parë
Presidenti Bush dhe rivali i tij demokrat, John Kerry, iu rikthyen fushatës presidenciale, pas debatit të së enjtes. Në hapje të një takimi në Pensilvani, një nga shtetet që mund të jenë vendimtare për rezultatin e zgjedhjeve, Presidenti Bush la mënjanë fjalimet e tij standard të fushatës, duke i zëvendësuar me një analizë pas debatit. Zoti Bush vazhdoi të sulmonte kundërshtarin e tij si të pavendosur, duke u thënë përkrahësve republikanë se Senatori Kerry vazhdon të ndryshojë qëndrim. Duke bërë fushatë në një universitet të shtetit Florida, Senatori Kerry u tha simpatizantëve demokratë se Presidenti Bush u nxitua për luftën në Irak, pa një koalicion të gjerë sa të mund të ndante koston e luftës. tha senatori. Presidenti Bush e hedh poshtë planin e senatorit për një takim të nivelit të lartë për të zgjeruar koalicionin në Irak, duke thënë se është shumë larg asaj që duhet për të fituar luftën. Senatori Kerry thotë se do të bëjë një luftë më të zgjuar dhe efektive kundër terrorizmit dhe kritikoi presidentin Bush, që shtron pikëpyetje për mënyrën sesi di t’i përballojë vendi shpenzimet e larta për sigurinë kombëtare. Gjatë debatit, Senatori Kerry tha se lufta parandaluese duhet të bëhet në mënyrë të tillë që të kalojë atë që ai e quajti “provë globale”, ku presidenti mund ta vërtetojë para botës se një gjë e tillë u bë për arsye të përligjura. Presidenti Bush thotë se një gjë e tillë do të thoshte që t’u jepej vendeve si Franca vetoja për të vendosur nëse trupat amerikane duhet ta mbronin Amerikën. Zoti Bush thotë se presidenti nuk ka për detyrë t’i nënshtrohet një sondazhi të opinionit publik ndërkombëtar, por të mbrojë Amerikën. Përsa u takon anketave të opinionit publik këtu në Shtetet e Bashkuara, para se të fillonte debati Presidenti Bush kryesonte ndaj senatorit Kerry, ndërkohë që ka mbetur vetëm një muaj deri në ditën e votimeve. Është ende shumë herët të thuhet nëse debati i ka ndryshuar këto raporte, por të dy kandidatët po thonë se kanë dalë fitimtarë në debatin e parë.